Document ID: 32007D0418

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Ιουνίου 2007
για τη σύσταση μιας ομάδας υψηλού επιπέδου αρμόδιας για την ανταγωνιστικότητα της χημικής βιομηχανίας στην Ευρωπαϊκή Ένωση
(2007/418/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
Εκτιμώντας τα ακόλουθα:
(1)
Με το άρθρο 157 παράγραφος 1 της συνθήκης ανατίθεται στην Κοινότητα και στα κράτη μέλη η μέριμνα για την εξασφάλιση των αναγκαίων προϋποθέσεων για την ανταγωνιστικότητα της βιομηχανίας της Κοινότητας. Σύμφωνα με το άρθρο 157 παράγραφος 2 τα κράτη μέλη συνεννοούνται μεταξύ τους και με την Επιτροπή και, εφόσον χρειάζεται, συντονίζουν τις δράσεις τους. Η Επιτροπή μπορεί να αναλαμβάνει κάθε χρήσιμη πρωτοβουλία για την προώθηση του συντονισμού αυτού.
(2)
Στην ανακοίνωσή της σχετικά με την «Εφαρμογή του κοινοτικού προγράμματος της Λισσαβόνας: Πλαίσιο πολιτικής για την ενίσχυση του μεταποιητικού τομέα της ΕΕ - προς μια πιο ολοκληρωμένη προσέγγιση της βιομηχανικής πολιτικής» (1) η Επιτροπή ανήγγειλε την πρόθεσή της να συστήσει ομάδα υψηλού επιπέδου αρμόδια για την ανταγωνιστικότητα της ευρωπαϊκής χημικής βιομηχανίας.
(3)
Επομένως, είναι σκόπιμο να συσταθεί μια ομάδα εμπειρογνωμόνων στον τομέα της ανταγωνιστικότητας της χημικής βιομηχανίας στην ΕΕ και να καθοριστούν τα καθήκοντα και η δομή της.
(4)
Πρωταρχικό καθήκον της ομάδας είναι να διεξάγει οικονομικές και στατιστικές αναλύσεις των παραγόντων που καθορίζουν τις ταχείες διαρθρωτικές αλλαγές στον τομέα της χημικής βιομηχανίας, καθώς και άλλων παραγόντων που επηρεάζουν την ανταγωνιστική θέση της ευρωπαϊκής χημικής βιομηχανίας. Βάσει των αναλύσεων αυτών η ομάδα διατυπώνει δέσμη συστάσεων πολιτικής ειδικά για τον τομέα, με σκοπό την αύξηση της ανταγωνιστικότητας της χημικής βιομηχανίας στα πλαίσια του στόχου της βιώσιμης ανάπτυξης. Δεδομένου ότι ο κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (2) σχετικά με το REACH άρχισε να ισχύει από την 1η Ιουνίου 2007 και οι κύριες λειτουργικές διατάξεις του τίθενται σε εφαρμογή 12 μήνες αργότερα, δεν είναι σκόπιμο να εξετασθούν θέματα που συνδέονται απευθείας με το REACH.
(5)
Η ομάδα απαρτίζεται από εκπροσώπους της Επιτροπής, των κρατών μελών, του Ευρωπαϊκού Κοινοβουλίου και των ενδιαφερομένων μερών που είναι κυρίως πρόσωπα προερχόμενα από τη χημική βιομηχανία και τους κύκλους τελικών χρηστών, καθώς και από εκπροσώπους της κοινωνίας των πολιτών, προερχομένους μεταξύ άλλων από σωματεία εκπροσώπησης καταναλωτών, ενώσεις εργαζομένων, μη κυβερνητικές οργανώσεις και ερευνητικά/εκπαιδευτικά ιδρύματα.
(6)
Πρέπει να θεσπιστούν κανόνες για τη δημοσιοποίηση των πληροφοριών από τα μέλη της ομάδας με την επιφύλαξη των κανόνων της Επιτροπής στον τομέα της ασφάλειας που καθορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (3).
(7)
Τα δεδομένα προσωπικού χαρακτήρα που αφορούν τα μέλη της ομάδας πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4).
(8)
Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης,
ΑΠΟΦΑΣΙΖΕΙ:
Άρθρο 1
Ομάδα υψηλού επιπέδου αρμόδια για την ανταγωνιστικότητα της χημικής βιομηχανίας στην Ευρωπαϊκή Ένωση
Με την παρούσα απόφαση συνιστάται ομάδα υψηλού επιπέδου αρμόδια για την ανταγωνιστικότητα της χημικής βιομηχανίας στην Ευρωπαϊκή Ένωση εφεξής καλούμενη «η ομάδα» με ισχύ από την ημερομηνία έκδοσης της παρούσας απόφασης.
Άρθρο 2
Καθήκοντα
1. Η ομάδα θα είναι αρμόδια σε θέματα που καθορίζουν την ανταγωνιστικότητα της χημικής βιομηχανίας στην Ευρωπαϊκή Ένωση. Συγκεκριμένα τα καθήκοντά της είναι:
α)
να διεξάγει οικονομικές και στατιστικές αναλύσεις των παραγόντων που καθορίζουν τις ταχείες διαρθρωτικές αλλαγές στον τομέα της χημικής βιομηχανίας, καθώς και άλλων παραγόντων που επηρεάζουν την ανταγωνιστική θέση της ευρωπαϊκής χημικής βιομηχανίας·
β)
να επικουρεί την Επιτροπή σε θέματα σχετικά με την ανταγωνιστικότητα της χημικής βιομηχανίας·
γ)
να διατυπώνει δέσμη συστάσεων πολιτικής ειδικά για τον τομέα, που να απευθύνονται στους υπεύθυνους για τη λήψη αποφάσεων σε κοινοτικό και εθνικό επίπεδο, στη βιομηχανία και στις οργανώσεις της κοινωνίας των πολιτών.
2. Η ομάδα δεν εξετάζει θέματα που εμπίπτουν άμεσα στον κανονισμό (ΕΚ) αριθ. 1907/2006 σχετικά με το REACH ούτε προβαίνει στην αξιολόγησή του.
Άρθρο 3
Διαβούλευση
1. Η Επιτροπή μπορεί να ζητεί τη γνώμη της ομάδας για οποιοδήποτε ζήτημα σχετικό με την ανταγωνιστικότητα της χημικής βιομηχανίας στην ΕΕ.
2. Ο πρόεδρος της ομάδας μπορεί να προτρέπει την Επιτροπή να ζητεί τη γνώμη της ομάδας για ένα συγκεκριμένο ζήτημα.
Άρθρο 4
Σύνθεση - Διορισμός
1. Τα μέλη της ομάδας διορίζονται από την Επιτροπή μεταξύ προσώπων υψηλού επιπέδου με ικανότητες και αρμοδιότητες στους τομείς που έχουν σχέση με την ανταγωνιστικότητα της ευρωπαϊκής χημικής βιομηχανίας.
2. Η ομάδα απαρτίζεται από 31 μέλη αποτελούμενα από εκπροσώπους της Επιτροπής, του Ευρωπαϊκού Κοινοβουλίου, των κρατών μελών, της βιομηχανίας και της κοινωνίας των πολιτών.
3. Τα μέλη διορίζονται προσωποπαγώς με γνώμονα την εμπειρογνωμοσύνη τους. Κάθε μέλος της ομάδας ορίζει έναν προσωπικό εκπρόσωπο σε μια προπαρασκευαστική υποομάδα, η οποία εφεξής καλείται «υποομάδα sherpa».
4. Τα μέλη διορίζονται με διετή ανανεώσιμη εντολή και διατηρούν την ιδιότητά τους μέχρι την αντικατάστασή τους σύμφωνα με την παράγραφο 5 ή μέχρι να λήξει η εντολή τους.
5. Τα μέλη αντικαθίστανται για τον υπόλοιπο χρόνο της εντολής τους εφόσον συντρέχει μία από τις ακόλουθες περιπτώσεις:
α)
εφόσον το μέλος παραιτηθεί·
β)
εφόσον το μέλος δεν είναι πλέον ικανό να συμβάλλει αποτελεσματικά στις συζητήσεις της ομάδας·
γ)
εφόσον το μέλος δεν πληροί τις προϋποθέσεις του άρθρου 287 της συνθήκης.
6. Τα ονόματα των μελών δημοσιεύονται στο δικτυακό τόπο της ΓΔ Επιχειρήσεις και Βιομηχανία. Τα ονόματα των μελών συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001.
Άρθρο 5
Λειτουργία
1. Η προεδρία της ομάδας εμπειρογνωμόνων ασκείται από την Επιτροπή.
2. Η υποομάδα «sherpa» προετοιμάζει τις συζητήσεις, τα έγγραφα λήψης θέσης και τις συμβουλές για τις ενέργειες ή/και τα μέτρα πολιτικής που πρόκειται να επικυρώσει η ομάδα· συνεργάζεται στενά με τις υπηρεσίες της Επιτροπής για την προετοιμασία των εργασιών των συνεδριάσεων της ομάδας.
3. Η ομάδα δύναται, κατόπιν διαβούλευσης με την Επιτροπή, να συστήσει υποομάδες για την εξέταση ειδικών θεμάτων σύμφωνα με τους όρους αναφοράς που καταρτίζονται από την ομάδα. Οι υποομάδες αυτές διαλύονται αμέσως μετά την ολοκλήρωση της αποστολής τους.
4. Ο εκπρόσωπος της Επιτροπής δύναται να ζητήσει από εμπειρογνώμονες, ή από παρατηρητές με συγκεκριμένη ειδίκευση σε ένα θέμα της ημερήσιας διάταξης, να συμμετάσχουν στις εργασίες της ομάδας ή της υποομάδας εφόσον τούτο κρίνεται χρήσιμο ή/και απαραίτητο.
5. Οι πληροφορίες που προκύπτουν από τη συμμετοχή στις εργασίες της ομάδας ή της υποομάδας δεν μπορούν να δημοσιοποιηθούν εφόσον η Επιτροπή κρίνει ότι πρόκειται για εμπιστευτικά θέματα.
6. Η ομάδα, η υποομάδα «sherpa» και οι λοιπές υποομάδες κατά κανόνα συνεδριάζουν στους χώρους της Επιτροπής και σύμφωνα με τις διαδικασίες και το χρονοδιάγραμμα που αυτή έχει ορίσει. Η Επιτροπή παρέχει γραμματειακή υποστήριξη. Στις συνεδριάσεις δύνανται να συμμετέχουν υπάλληλοι της Επιτροπής οι οποίοι εκδηλώνουν ενδιαφέρον για τις εργασίες της ομάδας ή των υποομάδων της.
7. Η ομάδα καταρτίζει τον εσωτερικό κανονισμό της με βάση τους πρότυπους κανόνες διαδικασίας τους οποίους έχει θεσπίσει η Επιτροπή.
8. Η Επιτροπή δύναται να δημοσιεύει σε έγγραφα ή στο Διαδίκτυο, στην αυθεντική γλώσσα του εκάστοτε εγγράφου, περιλήψεις, συμπεράσματα, ή επιμέρους συμπεράσματα ή έγγραφα εργασίας της ομάδας. Οι διαδικασίες και οι ενδιάμεσες εκθέσεις είναι διαθέσιμες σε ειδικό δικτυακό τόπο. Η τελική έκθεση δημοσιεύεται αμέσως μετά την τελική συνεδρίαση της ομάδας.
Άρθρο 6
Επιστροφή εξόδων
Η Επιτροπή επιστρέφει τα έξοδα ταξιδίου και, κατά περίπτωση, παραμονής των μελών, των μελών της υποομάδας sherpa, εμπειρογνωμόνων και παρατηρητών που συνδέονται με δραστηριότητες της ομάδας με βάση τους κανόνες της Επιτροπής που ισχύουν σε θέματα αποζημίωσης εξωτερικών εμπειρογνωμόνων.
Τα μέλη, τα μέλη της υποομάδας sherpa, οι εμπειρογνώμονες και οι παρατηρητές δεν αμείβονται για τις υπηρεσίες που παρέχουν.
Τα έξοδα συνεδριάσεων επιστρέφονται εντός των ορίων του ετήσιου προϋπολογισμού που διατίθεται στην ομάδα από τις αρμόδιες υπηρεσίες της Επιτροπής.
Άρθρο 7
Εφαρμογή
Η απόφαση ισχύει επί δύο έτη από την ημερομηνία της έκδοσής της.
Βρυξέλλες, 14 Ιουνίου 2007.

Labels: 4
1
15
19